بلوچستان کې د کړکیچ پر ضد بلوڅ پښتون ائیتلاف او ډاکټر مالک بلوڅ
دا به لومړی ځل وي چې د ډاکټر مالک په شکل کې د بلوچستان اعلا وزیر له منځنۍ طبقې څخه وي. تر دې وړاندې نوابان او سرداران په هغه ایالت کې اعلا وزیران پاتې سوې دي
واشنگټن، نصیر احمد کاکړ — د نیشنل گوند مشر ډاکټر عبدالمالک بلوچ چې د جنوب غربي بلوچستان ایالت تربت سیمې سره تعلق لري د سترگو ډاکټر دی، په کال ١٩٨٨ کې يي د بلوچستان نیشل موومنټ په نوم یو گوند جوړ کړ خو ورسته يي خپل گوند د خدائي بخښلې غوث بخش بزنخو په نیشنل گوند کې ضم کړ. نوموړئی دوه ځله د بلوچستان په حکومت کې د صحت او تعلیم لپاره وزیر پاتې شوی او کال ٢٠٠٦ م کې د سینټ غړی سو. د روان کال ١١م مئۍ د ټاکنو په مهال په هغه درې ځله د بیلتون غوښتونکو لخوا بریدونه وسو خو نوموړی د خپل گوند د مشر په توگه د بیلتون غوښتنونکو له مقابلی سره سم په ایالت کې د تشدد د پیښو د ختمولو لپاره هم مبازره کوله. د کال ٢٠٠٨ د ټاکنو بائیکاټ ورسته له نورو ملگرو سره يي پر ایالت کې نیشنل گوند منظم کړ او هم دا وجه ده چې په دې ټاکنو کې يي دبلوچستان اسمبلۍ اته عمومي چوکۍ او د قامي اسمبلئۍ دوه چوکئۍ ترلاسه کړې. په ایالت کې سیاسي څیړونکې نوموړی یو سنجیده او باصلاحیته سیاست مدار گڼي او وايي د منځنۍ طبقې سره د تعلق له وجهې هغه د صوبې غریبو او بی وسو خلقو په ستونزو ښه خبر دئی. دا به لومړی ځل وي چې د ډاکټر مالک په شکل کې د بلوچستان اعلا وزیر له منځنۍ طبقې څخه وي. تر دې وړاندې نوابان او سرداران په هغه ایالت کې اعلا وزیران پاتې سوې دي. څیړونکې وايي د ډاکټر مالک بلوچ په مشرۍ کې د مسلم لیگ نون او پښتونخوا ملي عوامي گوند و ائیتلافي حکومت ته به لوې چیلنج د امینت پرځائې کولو ورپیښ وي چې هغه ایالت کې تیرو څوارلس کلونو راهسې د امینت وضعه ترینگلې، په سلگونو ملت پاله بلوڅ فعالین بې درکه دي، په گولیو ویشتل شوي خراب مړي موندل کیږي، د بشري حقونو سازمانونه وايي بلوچستان کې تیر کال ١٢٣ مړي موندل شوي خو بلوڅ سازمانونه د زیاتو مړو ادعا کوي. که څه هم ښاغلی نواز شریف په خپل خبري کانفرنس کې ویلي د بلوچستان ستونزه به په هره بیعه هواره وي، خو څیړونکې ددې د پاره د پوج، استخباراتي ادارو او د ملیشیا قواو د رول په حقله هم خبرې کوي چې ایا نواز شریف به دغه ادارې په بلوچستان کې حکومتي چارو کې مداخله نه کولو او د کړکیچ سیاسي حل کې همکاري کولو ته اماده کې او که نه؟ او هم دغه به د ښاغلې مالک بلوڅ د حکومت لوې چیلنج وي له هغه ورسته به دغه مرور بلوڅ وسله وال د غرونونه راښکته کول او عادي ژوند ته ستنول، د اغوا برائی تاوان، مذهبي تشدد، بډو رشتونو او ناسمه حکومتي نظام ختمول وي. ددې ترڅنگ تعلیم، صیحت، روزگار ورکول به هم مهم چیلنجونه وي. پخواني اعلا وزیر نواب اسلم رئیساني هم څو ځله خپل خبري کانفرنسونو او کله په ټوکو کې دا ادعا کوله چې بلوچستان کې دوه متوازي حکومتونه دي، یو سیاسي او بل د ملیشا قواؤ. سترې محکمې هم د بلوچستان د مقدمې د اورونې په مهال ملیشا قواؤ او استخباراتي ادارو ته ویلي وو چې د ایالت په امنیت او ثبات کې دې مثبت رول ولوبه وي او دا چې داسې ثبوتونه شته چې د امنیت په خرابۍ کې د ځینې پوجي ادارو لاس دی. خو پوجي ادارو ددې ردونه کړې ده. خو ځېنې کارپوهان په دې نظر دي چې د مرکز په کومک د ملت پالو گوندونو ایالتي حکومت د پښتونخوا ملي عوامي گوند د گورنر په موجودگي کې ښائې چې د بیلتون غوښتونکو سره خبرې بریالتوب ومومي او ایالت کې د ژوند چارې یو ځلې بیا عادي بڼې ته راواوړي. دغه پوهان وايي کار ډیر گران دی خو که اراده سمه وي نو هر څه به اسانه شي. د ښاغلي نواز شریف له خوا د بلوڅ وزیراعلا او د پښتون گورنر فارمولې که یوې خوا د بلوچستان د پښتنو یوه زړه غوښتنه پوره کړې نو بلې خوا نه یواځې بلوچستان بلکه د پاکستان په کچه د بلوچستان په حقله د نوموړي د اتوار د ورځې اعلانونه ستائل شوې او دې ته يي د اوږدې او کړکیچنې مسلې د حل لپاره یو لومړی، مثبت او سنجیده گام ویلي.